Þegar atkvæði höfðu verið talin í Snæfellsbæ var ljóst að D listi Sjálfstæðisflokks hélt öruggum meirihluta sínum . Kjörsókn var mikil , eða 91,2% . D listi hlaut Sjálfstæðisflokks hlaut 596 atkvæði og fékk 4 menn í bæjarstjórn en J listi bæjarmálasamtaka Snæfellsbæjar 431 atkvæði og þrjá menn . Bæjarfulltrúar Sjálfstæðisflokks verða : Jón Þór Lúðvíksson bakarameistari , Kristjana Hermannsdóttir bankastarfsmaður , Kristín Björg Árnadóttir verkefnastjóri og Rögnvaldur Ólafsson skrifstofumaður . Bæjarfulltrúar J listans verða : Kristján Þórðarson bóndi , Erla Björk Örnólfsdóttir sjávarlíffræðingur og Fríða Sveinsdóttir bókasafnsvörður . Mikil gleði ríkti á kosningaskrifstofu Sjálfstæðisflokksins þegar úrslit lágu fyrir eftir seinni talningu atkvæða á laugardagskvöldið . Á meðfylgjandi mynd eru bæjarfulltrúarnir ásamt Kristni Jónassyni sem áfram verður bæjarstjóri Snæfellsbæjar .